## L’aeroport de Castelló registra de gener a octubre més de 290.000 passatgers i bat el seu rècord anual dos mesos abans de completar l’any

*** La instal·lació aconseguix la seua millor marca en octubre i en els deu primers mesos de l’any supera en un 17 % el registre del mateix període de 2024
* Vicente Martínez Mus destaca el millor any en la trajectòria de l’aeroport, que se situa “a un pas” de l’objectiu dels 300.000 passatgers**

L’aeroport de Castelló ha comptabilitzat, de gener a octubre, 291.130 passatgers. Quan falten dos mesos per a tancar l’any, la infraestructura ja ha superat l’anterior millor marca anual de 2023.

El vicepresident segon per a la Recuperació, Medi Ambient, Infraestructures i Territori, Vicente Martínez Mus, ha mostrat la seua satisfacció amb els resultats obtinguts, “que confirmen el millor any en la història de l’aeroport i que el situen a un pas d’aconseguir l’objectiu dels 300.000 passatgers en este 2025”.

Mus ha manifestat que des de l’aeroport “es continua treballant per a mantindre la senda de creixement en l’àmbit del trànsit comercial a través de la captació de noves rutes i la consolidació de les existents”.

L’aeroport ha registrat en octubre 29.814 passatgers, que suposen la seua xifra més alta en este mes, amb un creixement del 32 % respecte a octubre de 2024.

En l’acumulat dels deu primers mesos de l’any es comptabilitzen 291.130 passatgers, que milloren en un 17 % el registre del mateix període de l’any anterior. A més, quan falten dos mesos per a completar l’any, ja ha aconseguit superar l’anterior rècord anual de 2023, en el qual hi va haver 283.259 passatgers.

Respecte als moviments d’aeronaus, de gener a octubre se’n comptabilitzen 10.952. L’aeroport se situa prop del rècord anual registrat l’any passat, en el qual hi va haver 11.261 operacions.

L’aeroport de Castelló opera en este 2025 el major nombre de vols de la seua trajectòria, corresponents a 14 rutes regulars. D’estes se’n mantenen cinc operatives durant l’actual temporada d’hivern: Londres, Brussel·les, Madrid, Bucarest i Cluj.

Fecha: 07/11/2025